Anki Gerhardsen

Anki (opprinnelig Anne-Kristine) Gerhardsen (født 1967) er en norsk journalist. Hun har blant annet arbeidet for Lofotposten, bidrar i Aftenposten, særlig med artikler med mediekritikk. I 2020 ble hun utnevnt som medlem av regjeringens ytringsfrihetskommisjon. Norsk journalistlag kåret henne i 2021 til «årets frilanser».

Bakgrunn 
Anki Gerhardsen vokste opp på Rykkinn, hennes far var direktør i Patentstyret, mens hennes mor var kontorfullmektig. Hun var 12-år gammel engasjert i mot utbygging av Alta-Kautokeinovassdraget. Da hun var 22 flyttet hun Lofoten.

Arbeid 
Gerhardsen arbeidet fast i Lofotposten fra 1997 til 2006, har studert teater og drama i Trondheim, og hun avla en master i kunstkritikk i 2012. Hun arbeidet fire år som universitetslektor med journalistutdanning ved universitetet i Bodø. I 2015 ble hun tildelt Fritt Ords kritikerstipend. Hun arbeider for tiden (2018) som frilans teaterkritiker og er prosjektleder i det russisk-norske journalistnettverket Barents Press. Gerhardsen skriver mediekritikk i Aftenpostens spalte «Medierevisjonen» og ble av Dagens Næringsliv-journalist Jens M. Johansson beskrevet som en av landets ledende mediekritikere. 

Gerhardsen kritiserte i 2015 medienes dekning av bloggeren Sophie Elise, særlig blandingen av kommersiell eksponering og humanitær innsats. I en artikkel i nettavis for forskningsformidling,  forskning.no, tok Gerhardsen i forbindelse med forskningsdagene 2018 opp spørsmålet om spissing av budskap når forskning treffer dagspressen. Hun brukte den såkalte romkvinnesaken som eksempel, hvor NRKs reportasje senere ble karakterisert som historieforfalskning i Pressens Faglige Utvalg (PFU).

Gerhardsen har uttrykt seg kritisk til MeToo-bevegelsen, og hun har hevdet at lokalpressen svikter sitt samfunnsoppdrag ved å prioritere lokale fotballkamper, i stedet for stoff som kan synliggjøre konflikt. I forbindelse med oppsigelsen av professor Nils Rune Langeland reiste Gerhardsen spørsmålet om hvorvidt det var presseetisk rett å offentliggjøre navnet, og knyttet til det klaget hun flere medier inn for Pressens Faglige Utvalg (PFU). Før kommune- og fylkestingsvalget i 2019 foretok NRK et forsøk på å manipulere et skolevalg, det ble sterkt kritisert av Gerhardsen, som hevdet at de som støttet forsøket ikke så forskjell på journalistikk og pedagogikk.

I 2019 var Anki Gerhardsen medlem av Kildeutvalget, nedsatt av Norsk Presseforbund, som så på medienes omgang med kilder. Kildeutvalget ble ledet av Sven Egil Omdal, og Eva Sannum og Simen Sætre deltok også. Kildeutvalgets arbeid vakte et stort engasjement i pressen. Utvalget foreslo endringer i Vær Varsom-plakaten (et sett selvpålagte etiske normer for trykt presse, radio, fjernsyn og nettpublikasjoner i Norge), og den ble endret i 2021. I 2019–2020 er Anki Gerhardsen medlem av Heddajuryen, den deler ut Heddaprisen, som Norsk teater- og orkesterforening står bak. I 2020 ble hun utnevnt som medlem av regjeringens ytringsfrihetskommisjon.

Utmerkelser 

 2021 - «Årets frilanser», av NJ Frilans

Referanser

Eksterne lenker 

 «Anki Gerhardsen er Årets frilanser», fra Journalisten, 23. oktober 2021

Norske journalister
Fødselsdato ikke oppgitt